IX pasaulio regbio čempionatas

**IX pasaulio regbio čempionatas** vyko 2019 m. Japonijoje nuo rugsėjo 20 iki lapkričio 2 d. Tai buvo pirmas kartas, kai čempionatas rengtas Azijos žemyne ir už tradicinių pirmos kategorijos (pagal Pasaulio regbį) regbio šalių ribų. Pietų Afrikos rinktinė, finale 32–12 įveikusi Angliją, iškovojo čempionų titulą ir tapo antrąja rinktine po Naujosios Zelandijos, kuriai pavyko tai padaryti tris kartus. Kovoje dėl 3 vietos Naujoji Zelandija nugalėjo Velsą.

Japonijos rinktinė, nugalėjusi grupių etape Airiją ir Velsą, tapo pirmąja antros kategorijos (pagal Pasaulio regbį) rinktine, užėmusia pirmą vietą savo grupėje, ir pirmąja Azijos komanda, patekusia į atkrintamąsias varžybas. Trys dėl taifūno „Hagibis“ atšauktos grupių etapo rungtynės tapo pirmu tokiu įvykiu čempionatų istorijoje. Pirmą kartą turnyrų istorijoje čempione tapo komanda, nelaimėjusi visų turnyro rungtynių: Pirmose grupių etapo rungtynėse būsimoji čempionė Pietų Afrika 13–23 nusileido Naujajai Zelandijai.

## Vietos parinkimas
Iki Tarptautinės regbio tarybos (IRB) nustatytos datos – 2008 m. rugpjūčio 15 d., rekordiškai daug – net 10 šalių pareiškė susidomėjimą rengti 2015 ar/ir 2019 m. pirmenybes: Airija, Anglija, Australija, Italija, Jamaika, Japonija, Pietų Afrika, Rusija, Škotija ir Velsas. 2009 m. pradžioje dėl įvairių priežasčių dauguma jų savo kandidatūras atšaukė, oficialias paraiškas 2015 ir 2019 m. pirmenybėms pateikė 4 regbio sąjungos: Anglija, Italija, Japonija ir Pietų Afrika. 2009 m. liepos 28 d. IRB patvirtino, kad teisė rengti 2015 m. pirmenybes suteikta Anglijai, o 2019 – Japonijai. Tokį IRB pasiūlymą palaikė 16 iš 26 balsavusiųjų narių.

## Stadionai
2014 m. lapkričio 5 d. čempionato organizatoriai pranešė, kad paraiškas regbio varžyboms rengti pateikė 14 Japonijos stadionų. Honkongas ir Singapūras, 2009 m. pretendavę rengti pirmenybes kartu su Japonija, paraiškų nepateikė. 2020 m. vasaros olimpinėms žaidynėms statomas Tokijo olimpinis stadionas buvo numatytas kaip pagrindinė čempionato arena, tačiau dėl pakoreguoto projekto nebuvo laiku užbaigtas, todėl jo atsisakyta. Atidarymo rungtynės perkeltos į Tokijo Adžinomoto stadioną, finalas – į Jokohamos tarptautinį stadioną.

## Dalyviai

12 iš 20 rinktinių į čempionatą pateko be atrankos varžybų. Jos 2015 m. vykusio VIII pasaulio regbio čempionato grupių varžybose pateko į geriausiųjų trejetukus. Likusios 8 rinktinės iškovojo kelialapius regioniniuose atrankos turnyruose ir tarpkontinentinėse atkrintamosiose rungtynėse (). Paskutinį kelialapį „paskutinės vilties“ () turnyre Marselyje iškovojo Kanada, laimėjusi visas 3 turnyro rungtynes. Japonija užsitikrino dalyvavimą čempionate šeimininkės teisėmis.

Europos atrankos turnyrą laimėjo Rumunija, bet po Ispanijos protesto dėl dalyvavusių žaidėjų teisės atstovauti Belgijos rinktinę (kuriai ispanai pralaimėjo paskutines rungtynes) paaiškėjo, kad ne tik Belgijos, bet ir pačios Ispanijos bei Rumunijos rinktinės pažeidė atstovavimo šaliai taisykles. Šioms rinktinėms buvo atimti taškai, ir turnyro nugalėtoja tapo Rusija. Vokietija užėmė antrą vietą ir iškovojo teisę dalyvauti atkrintamosiose rungtynėse su Samoa.

## Burtų traukimas
Burtų traukimo ceremonija įvyko 2017 m. gegužės 10 d. Kiote, 5 mėnesiais vėliau, nei prieš ankstesnius čempionatus, kad komandos turėtų daugiau laiko savo pasauliniam reitingui pagerinti. Komandos buvo paskirstytos į krepšelius pagal tą pačią sistemą, kaip ir ankstesniuose turnyruose: į 3 pirmuosius krepšelius pateko 12 pajėgiausių praeito čempionato rinktinių, automatiškai iškovojusių teisę dalyvauti 2019 m. čempionate:
1 krepšelyje – 4 geriausios rinktinės pagal naujausią reitingą,
2 krepšelyje – sekančios 4 geriausios rinktinės pagal reitingą,
3 krepšelyje – sekančios 4 rinktinės pagal reitingą.
Likusios 8 rinktinės buvo paskirstytos į 4 ir 5 krepšelį pagal tokią tvarką:
4 krepšelyje – regioninių kvalifikacijos turnyrų nugalėtojai: Okeanijos, Europos, Amerikos ir Afrikos,
5 krepšelyje – antrą vietą Okeanijos ir Amerikos kvalifikacijos turnyruose užėmusios rinktinės, atkrintamųjų rungtynių ir „paskutinės vilties“ turnyro nugalėtojos.

Į krepšelius suskirstytos rinktinės (pagal pasaulinį reitingą 2017 m. gegužės 10 d.):

## Komandų sudėtys
Kiekviena rinktinė galėjo registruoti čempionatui po 31 žaidėją. Žaidėjų sąrašai Pasaulio regbiui (Tarptautinės regbio tarybos pavadinimas nuo 2014 m. lapkričio) turėjo būti įteikti iki 2019 m. rugsėjo 8 d. Po šio termino keisti žaidėjų sąrašą buvo galima tik žaidėjo traumos atveju.

## Teisėjai
Pasaulio regbis paskelbė 12 teisėjų, 7 teisėjų padėjėjus ir 4 video peržiūrų teisėjus, kurie teisėjaus grupių varžybose:

;Teisėjai
* Wayne Barnes (Anglija)
* Luke Pearce (Anglija)
* Jérôme Garcès (Prancūzija)
* Romain Poite (Prancūzija)
* Pascal Gaüzère (Prancūzija)
* Mathieu Raynal (Prancūzija)
* Nigel Owens (Velsas)
* Jaco Peyper (Pietų Afrika)
* Ben O'Keeffe (Naujoji Zelandija)
* Paul Williams (Naujoji Zelandija)
* Nic Berry (Australija)
* Angus Gardner (Australija)

;Teisėjų padėjėjai
* Matthew Carley (Anglija)
* Karl Dickson (Anglija)
* Andrew Brace (Airija)
* Brendon Pickerill (Naujoji Zelandija)
* Federico Anselmi (Argentina)
* Shuhei Kubo (Japonija)
* Alexandre Ruiz (Prancūzija)

;Video peržiūrų teisėjai
* Graham Hughes (Anglija)
* Rowan Kitt (Anglija)
* Ben Skeen (Australija)
* Marius Jonker (Pietų Afrika)

## Grupių etapas
Pirmajame arba grupių etape dalyvavo visos 20 rinktinių, padalintų į 4 grupes po 5 komandas. Kiekvienoje grupėje buvo sužaista po 10 rungtynių, kuriose tarpusavyje žaidė visos grupės rinktinės. Už pergalę buvo skiriami 4 taškai, už lygiąsias – po 2, už pralaimėjimą – 0. Komanda, atlikusi rungtynėse 4 ar daugiau žeminimų, gaudavo papildomą tašką. Papildomas taškas priklausė ir už mažesnį nei 8 taškai pralaimėjimą.

Dvi pirmąsias vietas grupėje iškovojusios rinktinės pateko į ketvirtfinalį, o 3 pirmąsias vietas užėmusios – iškovojo teisę dalyvauti 2023 m. čempionate. Vienodą taškų skaičių surinkusioms rinktinėms vertinti buvo nustatyti tokie kriterijai:

# Tarpusavio rungtynių rezultatas;
# Bendras pelnytų ir praleistų taškų skirtumas;
# Bendras pelnytų ir praleistų žeminimų skirtumas;
# Bendras pelnytų taškų skaičius;
# Bendras pelnytų žeminimų skaičius;
# Oficialus pasaulinis regbio reitingas 2019 m. spalio 14 d.

Jei vienodą taškų skaičių surinktų 3 komandos, iš pradžių pagal šiuos kriterijus būtų nustatyta aukščiausią vietą užėmusi komanda. Paskui, antrai vietai nustatyti, dvi likusios komandos būtų vertinamos iš naujo, pradedant pirmuoju kriterijumi.

### A grupė

### B grupė

### C grupė

### D grupė

## Atkrintamosios varžybos

## Taifūnas „Hagibis“ ir atšauktos rungtynės
Spalio 10 d. Pasaulio regbis ir čempionato organizacinis komitetas pranešė, kad dėl artėjančio taifūno „Hagibis“ atšauktos Naujosios Zelandijos ir Italijos rungtynės B grupėje bei Anglijos ir Prancūzijos rungtynės C grupėje. Tai buvo pirmas kartas pasaulio čempionatų istorijoje, kai atšauktos rungtynės. Spalio 12 d. atšauktos ir Namibijos–Kanados rungtynės B grupėje. Pagal varžybų taisykles komandoms skirtos nulinės lygiosios ir po 2 taškus. Dėl šių atšaukimų Prancūzija neteko galimybės kovoti su Anglija dėl pirmos vietos grupėje, o Italija – galimybės patekti į ketvirtfinalį, jei nugalėtų Naująją Zelandiją atitinkamu taškų skirtumu.

## Statistika
Daugiausia žeminimų atliko:  Josh Adams – 7,  Makazole Mapimpi – 6,  Kotaro Matsushima – 5.

Daugiausia taškų pelnė:  Handré Pollard – 69,  Owen Farrell – 58,  Richie Mo'unga – 54.

Daugiausia baudinių pataikė:  Handré Pollard – 16,  Owen Farrell – 12,  Yu Tamura – 11.

Daugiausia taškų per rungtynes: Naujoji Zelandija  71–9  Namibija.

Pergalė didžiausiu skirtumu: Naujoji Zelandija  63–0  Kanada.

Turnyro metu parodytos 8 raudonos ir 28 geltonos kortelės.

## Šaltiniai

## Nuorodos
* Oficiali svetainė
* Pasaulio regbis